text: Fodgænger død - kørt ned af bilist 
  23 april 2012 kl. 15.18
  En kvinde har mistet livet mandag eftermiddag i Vejle. Hun gik ud på Fredericiavej og blev ramt af en personbil, oplyser Sydøstjyllands Politi
  Ulykken er sket klokken 14, og hun var dræbt på stedet.
  - Hun krydsede vejen små 100 meter fra et lysreguleret kryds, siger vagtchef Henrik Dam.
  Bilisten kørte mod syd, da påkørslen skete. Som følge af ulykken var vejen afspærret i en periode.
  Politiet er mandag eftermiddag i færd med at underrette de pårørende.
  